##

## REPUBLIKA HRVATSKA

## VUKOVARSKO-SRIJEMSKA ŽUPANIJA

## msotw9_temp0 **OPĆINA TOVARNIK**

##  **OPĆINSKA NAČELNICA**

## KLASA: 022-05/19-06/12

## URBROJ: 2188/12-03/01-19-2

## Tovarnik, 28.10.2019.

Na temelju članka 48. Statuta Općine Tovarnik ( Službeni vjesnik Vukovarsko-srijemske županije br. 4/13, 14/13 i 1/18 ) i Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ broj 78/11,106/12,13013,19/15 i 119/15) Načelnica Općine Tovarnik, donosi

**PROCEDURU O BLAGAJNIČKOM POSLOVANJU**

**Članak 1.**

Procedurom o blagajničkom poslovanju uređuje se blagajničko poslovanje Općine Tovarnik, poslovne knjige i dokumentacija u blagajničkom poslovanju, kontrola blagajničkog poslovanja, tretman manjkova i viškova u blagajni, plaćanje gotovim novcem, kao i druga pitanja u svezi blagajničkog poslovanja.

**Članak 2.**

Gotovina Općine Tovarnik je:

-novčana sredstva podignuta s transakcijskog računa Općine Tovarnik

-novčana sredstva koja se nalaze u blagajni Općine Tovarnik

**Članak 3.**

U Općini Tovarnik se vodi glavna blagajna te se sav promet gotovinskih novčanih sredstava evidentira u glavnoj blagajni.

**Članak 4.**

Blagajničko poslovanje evidentira se preko:

-naloga za naplatu (uplatnica)

-naloga za isplatu (isplatnica)

-dnevnika blagajničkog poslovanja

Blagajničke poslove vezane uz glavnu blagajnu obavlja Referent za opće financijske poslove, a dužan -dužna je voditi evidenciju blagajničkog poslovanja (uplatnice, isplatnice, dnevnik blagajničkog poslovanja i popratne priloge ( račune, naloge, potvrde i dr.).

Blagajničko poslovanje se vodi ručno.

**Članak 5.**

**Odgovornost za blagajničko poslovanje**

Gotovinska novčana sredstva drže se u kasi blagajne kojom rukuje Referent za administrativne poslove koji je odgovoran-odgovorna za naplate, isplate i stanje gotovine u blagajni. Referent za administrativne poslove dužan-dužna je raditi obračun blagajne, evidentirati blagajničko poslovanje glavne knjige te je odgovoran-odgovorna za gotovinska sredstva u glavnoj blagajni.

Kontrolu blagajničkog poslovanja obavlja Referent za računovodstveno – financijske poslove.

**Članak 6.**

U glavnoj blagajni evidentiraju se sljedeće naplate:

-podignuta gotovina s transakcijskog računa,

-naknada za korištenje javnih površina

U glavnoj blagajni evidentiraju se sljedeće isplate:

-polog gotovine na transakcijski račun Općine,

-plaćanje nabavljenih dobara i usluga,

-ostale isplate koje su nastale kao rezultat redovnog poslovanja.

**Članak 7.**

Isplate i naplate koje se evidentiraju u glavnoj blagajni, mogu se obavljati samo na temelju prethodno izdanog dokumenta kojim se odobrava naplata odnosno isplata (račun, nalog, odluka ili drugi važeći dokument).

Blagajnički dnevnik s dokumentima o isplati i naplati prije njegove predaje u računovodstvo mora imati žig s potpisom od strane blagajnika, te potpis od strane primatelja tj. isplatitelja.

**Članak 8.**

Svaki dokument u vezi s gotovinskom isplatom i uplatom mora biti numeriran i popunjen tako da isključuje mogućnost naknadnog dopisivanja.

Ispisivanje i potpisivanje dokumenta o isplati i naplati je jednokratno, s dvije kopije i izvornikom za potrebe primatelja, tj. platitelja, računovodstva i blagajne.

**Članak 9.**

Naplate u glavnu blagajnu polažu se danom naplate te uplaćuju na žiro – račun Općine.

Glavna blagajna se vodi dnevno, a zaključuje se sa zadnjim danom tekućeg mjeseca, kad se utvrđuje stvarno stanje blagajne.

Referent za opće financijske poslove obavezno vodi blagajnički dnevnik u koji unosi i podatke o utvrđenom stvarnom stanju i iskazuje eventualni višak ili manjak.

Jedan primjerak blagajničkog dnevnika sa svim priloženim dokumentima o naplatama i isplatama dostavlja se u računovodstvo na knjiženje.

**Članak 10.**

Maksimalni iznos novca (blagajnički maksimum) iznosi 4.000,00 kuna. U svim situacijama u kojima je to propisano i moguće, preporučuje se bezgotovinsko plaćanje putem transakcijskog računa Općine Tovarnik.

**Članak 11.**

Ova Procedura stupa na snagu s danom donošenja i bit će objavljena na oglasnoj ploči Općine i na web stranici Općine ([www.opcina-tovarnik.hr](http://www.opcina-tovarnik.hr)) dana 28. listopada 2019. godine.

 **NAČELNICA OPĆINE TOVARNIK**

 Ruža V. Šijaković